**คณะกรรมการกิจการกระจายเสียง กิจการโทรทัศน์**

**และกิจการโทรคมนาคมแห่งชาติ (กสทช.)**

**87 ถนนพหลโยธิน 8 (ซอยสายลม) สามเสนใน พญาไท กรุงเทพฯ 10400**

**โทรศัพท์ 0-2271-0151 ต่อ 315 -318 โทรสาร : 0-2290-5241**

**E-Mail :** **pr.nbtc@nbtc.go.th**

**การลงนามบันทึกความร่วมมือระหว่างสำนักงาน กสทช. และ Korea Communications Standards Commission (KCSC) สาธารณรัฐเกาหลี**

วันนี้ (๑๒ พฤษภาคม ๒๕๕๘) สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) จะจัดพิธีลงนามบันทึกความเข้าใจ (Memorandum of Understanding) ระหว่างสำนักงาน กสทช. กับ Korea Communications Standards Commission (KCSC) สาธารณรัฐเกาหลี ในวันอังคารที่ ๑๒ พฤษภาคม ๒๕๕๘ ณ อาคารหอประชุมชั้น ๒ สำนักงาน กสทช. การลงนามในบันทึกความเข้าใจในครั้งนี้ เกิดจากดำริและแนวคิดของประธานทั้งสองหน่วยงานที่ได้ตระหนักถึงความสำคัญและประโยชน์ของการสร้างกรอบความร่วมมือระหว่างกันเพื่อให้เกิดความร่วมมือที่จริงจังและเป็นรูปธรรมมากขึ้น

การลงนามบันทึกความร่วมมือระหว่างสำนักงาน กสทช. และ Korea Communications Standards Commission มีวัตถุประสงค์เพื่อสร้างความร่วมมือระหว่างสองหน่วยงาน ส่งเสริมและแลกเปลี่ยนข้อมูลด้านการกำกับดูแลในอุตสาหกรรมด้านกิจการกระจายเสียง กิจการโทรทัศน์ และกิจการโทรคมนาคม โดยการลงนามในบันทึกความเข้าใจในครั้งนี้ จะทำให้เกิดกรอบความร่วมมือต่าง ๆ ภายใต้ MOU ที่จะสนับสนุนนโยบายด้านการกำกับดูแลและการดำเนินงานต่างที่เป็นประโยชน์ต่อทั้งสองฝ่ายเพื่อประโยชน์ต่อประชาชนของทั้งสองประเทศ โดยกรอบความร่วมมือในครั้งนี้ ประกอบด้วย ๑) การสร้างกรอบความร่วมมืออย่างเป็นทางการระหว่างสองหน่วยงานที่มีความสนใจร่วมกัน ๒) การสร้างกรอบความร่วมมือเพื่อแลกเปลี่ยนข้อมูลระหว่างกัน ๓) การจัดตั้งและปรับปรุงช่องทางการสื่อสารระหว่างสองหน่วยงาน ๔) การแลกเปลี่ยนผู้เชี่ยวชาญในด้านต่าง ๆ เพื่อเรียนรู้ร่วมกัน ๖) การส่งเสริมความร่วมมือหน่วยงานด้านสื่อต่าง ๆ ที่เกี่ยวข้อง และร่วมกันสร้างสภาพแวดล้อมที่เป็นไปได้ร่วมกัน

ความสำเร็จของการลงนามบันทึกความเข้าใจร่วมกันในครั้งนี้ จะนำไปสู่การแลกเปลี่ยนข้อมูลด้านกิจการกระจายเสียงและสร้างวัฒนธรรมการสื่อสารบนอินเทอร์เน็ตอย่างปลอดภัยผ่านการให้ข้อมูลที่ถูกต้องและปลอดภัยที่ทุกคนสามารถเข้าถึงได้ รวมทั้ง หน่วยงานกำกับดูแลจำเป็นต้องสร้างความเท่าเทียมกันและคำนึงถึงประโยชน์สาธารณะที่เป็นความสำคัญในลำดับต้น

หน่วยงาน KCSC คือ คณะกรรมการมาตรฐานการสื่อสารเกาหลี มีภาระหน้าที่หลักในการรับผิดชอบต่อการควบคุมการเผยแพร่เนื้อหาของสื่อในสาธารณรัฐเกาหลีให้เป็นไปอย่างถูกต้องและเหมาะสม อย่างเท่าเทียมและเป็นธรรมกับทุกฝ่าย เพื่อประโยชน์สูงสุดของประชาชน

 **------------------------------------------------------------------------------------------------------**

**ติดต่อสอบถามรายละเอียดเพิ่มเติมได้ที่ :**

**สำนักสื่อสารองค์กร สำนักงานคณะกรรมการกิจการกระจายเสียง**

**กิจการโทรทัศน์ และกิจการโทรคมนาคมแห่งชาติ (สำนักงาน กสทช.)**

**โทรศัพท์ : 0-2271-0151 ต่อ 315 - 317 โทรสาร : 0-2290-5241**